Prim-ministrul Thailandei cere reincriminarea canabisului, exceptând uzul său medical
Prim-ministrul Thailandei a promis miercuri cea mai mare fermitate la adresa produselor stupefiante, cerând administraţiei sale să adopte rapid proiectul său pentru reincriminarea canabisului, informează agenția AFP, citată de Agerpres.
Guvernul thailandez a anunţat în februarie că vrea să repună pe lista de narcotice canabisul, disponibil la scară largă în această ţară.
Dezincriminarea lui, în iunie 2022, a permis deschiderea unor foarte numeroase dispensare la Bangkok şi pe teritoriul ţării, însă unele voci au denunţat o lege prea laxă care contrastează cu situaţia din Asia, unde consumul de droguri rămâne aspru pedepsit.
„Problema drogurilor constituie un program naţional şi toate agenţiile trebuie să conlucreze pentru a o soluţiona în mod serios”, a declarat Srettha Thavisin miercuri seara pe reţeaua socială X (fosta Twitter), precizând că vrea să vadă progrese în cel mult 90 de zile.
Thailanda, regat altădată reputat pentru severitatea legilor sale pentru stupefiante, a încercat să profite de ascensiunea la scară mondială în ultimii ani a uzului marijuanei în scopuri medicinale.
Thailanda este de asemenea o importantă ţară de tranzit pentru opium şi metamfetamină, dintre care o mare parte este produsă în Myanmar, ţară vecină sfâşiată de război.
Orice persoană implicată în traficul de droguri trebuie să ştie că „chiar şi o singură pastilă” poate duce la urmăriri judiciare, a scris Srettha.
Prim-ministrul thailandez, în funcţie din august anul trecut, şi-a exprimat adesea opoziţia faţă de uzul recreativ de canabis şi a precizat că a cerut Ministerului Sănătăţii să accelereze demersurile menite să-l reincrimineze, exceptând uzul său medical.
În februarie, ministrul sănătăţii thailandez a anunţat un proiect de lege rapid, însă de atunci nimic nu s-a schimbat şi „dispensarele” legale de canabis îşi continuă activitatea.
Thailanda a fost prima ţară din Asia de Sud-Est care a autorizat uzul medical al canabisului în 2018.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank